Väga sageli lubavad pakil olevad kirjad, et tegemist on poolpüsivärviga, sest see ei eemalda omapigmenti, on looduslik, ei kahjusta juust ning lubatavasti saab selle 8-10 pesuga maha. See VÕIB kehtida nisublondide, senna-põhiste värvide puhul. Kui värvipulbris on  sees henna ja indigo, siis lubage, ma uusmääratlen selliste värvide puhul 'poolpüsivärvi' mõiste. Pool tähendab seda, et kuuma veega segatult on tulemuseks värv, mis mingi aja jooksul - mõnel rutem, mõnel aeglasemalt - luitub. Värv kaotab sära ja õiget sügavust, mida pulbris kasutatavad taimed õige pruukimise puhul lubaksid, ei saavutata tegelikult kunagi. Püsi tähendab seda, et seda värvi - eriti kui henna ja/või indigo osakaal on suur, ei saa juustest täiesti kätte. Kui, siis ainult tumedamaks värvides.